สภาอุตสาหกรรมแห่งประเทศไทย กังวลการปรับขึ้นดอกเบี้ย ส่งผลกระทบต้นทุนทางการเงินของผู้ประกอบการและประชาชน
นายเกรียงไกร เธียรนุกุล ประธานสภาอุตสาหกรรมแห่งประเทศไทย (ส.อ.ท.) เปิดเผยว่า  ผลการประชุมคณะกรรมการนโยบายการเงิน (กนง.) ที่มีการพิจารณาปรับขึ้นอัตราดอกเบี้ยนโยบายร้อยละ 0.25 จากร้อยละ 0.50 เป็นร้อยละ 0.75 ที่มีผลทันทีวันนี้ ตามทิศทางการเผชิญหน้ากับภาวะเงินเฟ้อในหลายประเทศ ทั้งสหรัฐอเมริกาและฝั่งยุโรป ที่มีสัญญาณว่าจะปรับขึ้นอีกหลายครั้ง ส.อ.ท. มองว่าการปรับขึ้นอัตราดอกเบี้ยของไทยขณะนี้ จะยิ่งเป็นแรงกดดันต้นทุนทางการเงินของผู้ประกอบการและยิ่งกดดันกำลังซื้อของประชาชนที่กู้เงิน รวมทั้งคาดว่าจะส่งผลให้ธนาคารพาณิชย์ที่มีต้นทุนเพิ่มขึ้น จำเป็นต้องปรับขึ้นดอกเบี้ยเป็นร้อยละ 0.75-1 ทำให้ภาคประชาชนต้องมีภาระต้นทุนทางการเงินเพิ่มขึ้น โดยเฉพาะอุตสาหกรรมอสังหาริมทรัพย์ที่จะได้รับผลกระทบมาก